
CONTRACT  COLECTIV DE MUNCĂ
  
În temeiul drepturilor garantate de Constituția României, republicată și în conformitate cu dispozițiile legale prevăzute de: 
a) Legea nr. 53/2003 - Codul muncii, republicată, cu modificările şi completările ulterioare; 
b) Legea nr. 367/2022 - Legea privind dialogul social; 
c) Legea securității şi sănătăţii în muncă nr. 319/2006, cu modificările şi completările ulterioare; 
d) Hotărârea Guvernului nr. 1425/2006 pentru aprobarea Normelor metodologice de aplicare a Legii securitatii si sanatatii in munca nr. 319/2006, cu modificările şi completările ulterioare; 
e) Hotărârea Guvernului nr. 1.336/2022 pentru aprobarea Regulamentului-cadru privind organizarea si dezvoltarea carierei personalului contractual din sectorul bugetar platit din fonduri publice, cu modificările şi completările ulterioare;
f) Hotărârea Guvernului nr. 250/1992 privind concediul de odihnă și alte concedii ale salariaților din administrația publică, din regiile autonome cu specific deosebit și din unitățile bugetare, republicată, cu modificările şi completările ulterioare; 
g) Art. 1350 din Legea nr. 287/2009 privind Codul civil, republicată, cu modificările și completările ulterioare; 
h) Hotărârea de Guvern nr. 569/2017 pentru aprobarea Regulamentului privind stabilirea locurilor de muncă, a categoriilor de personal, mărimea concretă a sporului pentru condiții de muncă, precum și condițiile de acordare a acestuia pentru familia ocupațională de funcții bugetare „Administrație” din administrația publica locală ;
i) Legea-cadru nr. 153/2017 privind salarizarea personalului plătit din fonduri publice, cu modificările şi completările ulterioare; 
j) O.U.G. nr.57/2019 privind Codul Administrativ, cu modificările și completările ulterioare;
se încheie prezentul CONTRACT COLECTIV DE MUNCA  între UAT Oraș Techirghiol și Sindicatul “TOMIS” al Lucrătorilor din Administraţia Publică şi Servicii Publice; 
k) Legea nr. 199/1997 pentru ratificarea Cartei europene a autonomiei locale, se încheie prezentul Contract Colectiv de Muncă între cele două părţi contractante:
1. UAT Oraș Techirghiol,  angajator reprezentată prin Primar Iulian-Constantin SOCEANU, în calitate de ordonator principal de credite şi
2. Salariaţii aparatului de specialitate al primarului din UAT Oraș Techirghiol,  personal contractual numiţi în continuare salariaţi, reprezentaţi de Iulia-Gabriela IRIMIA, preşedintele  nucleului sindical al salariatilor din Primaria Oraș Techirghiol, Sindicatul “TOMIS” al Lucrătorilor din Administraţia Publică şi Servicii Publice,
au încheiat prezentul Contract colectiv de muncă.

OBIECTUL CONTRACTULUI COLECTIV DE MUNCĂ
 Prezentul Contract colectiv de muncă are ca scop desfăşurarea corespunzătoare a activității instituției, promovarea unor relaţii de muncă echitabile, de natură să asigure protecţia socială a salariaților, eliminarea conflictelor de muncă sau preîntâmpinarea grevelor, precum şi asigurarea premiselor pentru îndeplinirea în bune condiţii a obligaţiilor salariaţilor, izvorâte din raporturile juridice de muncă. Obiectul prezentului act îl constituie negocierea colectivă a drepturilor salariale şi de natură salarială ale salariaţilor, stabilirea măsurilor referitoare la constituirea şi folosirea fondurilor destinate îmbunătăţirii condiţiilor la locul de muncă, sănătatea şi securitatea în muncă, programul zilnic de lucru, perfecţionarea profesională, evenimente deosebite, precum şi măsuri referitoare la sindicat şi la protecţia celor aleşi în organele de conducere ale sindicatului, cu respectarea limitelor legale. 

CAPITOLUL  I DISPOZIŢII GENERALE
Art. 1- (1) Părţile contractante recunosc şi acceptă pe deplin că sunt egale şi libere în negocierea  Contractului Colectiv de Muncă la nivel de instituţie şi se obligă să respecte în totalitate prevederile acestuia.
(2) Executarea prezentului Contract este obligatorie pentru părţi şi constituie legea părţilor. Neîndeplinirea obligaţiilor asumate prin acest Contract Colectiv de muncă,  atrage răspunderea părţii care se face vinovată de aceasta.
Art. 2- (1) Prezentul Contract  Colectiv de Muncă se încheie pe durată de 2 ani.
(2) Dacă niciuna dintre părţi nu denunţă(încetarea) Contractul  Colectiv cu 30 de zile înainte de expirarea perioadei pentru care a fost încheiat, valabilitatea acestuia se prelungeşte până la încheierea unui nou contract colectiv de muncă, dar nu mai mult de 12 luni, prin Act Adiţional.
(3) Anual, părţile pot iniţia procedura negocierii clauzelor cu Contractul Colectiv de Muncă, în condiţiile legii, orice modificare a actului urmând a fi făcută prin act adiţional.
Art. 3- (1) Orice solicitare de modificare a prezentului Contract Colectiv va face obiectul unei negocieri.
 (2) Cererea de modificare se aduce la cunoştinţă în scris celeilalte părţi cu cel puţin 30  zile înainte de data propusă pentru începerea negocierilor.
 (3) Cererile de modificare a Contractului Colectiv vor fi depuse de către reprezentantul salariaților din Primaria Oras Techirghiol, la angajator şi de către reprezentantul angajatorului, la reprezentantul salariaților din Primaria Oras Techirghiol.
 (4) Modificările aduse Contractului Colectiv de Muncă produc efecte de la data stabilită de părţi şi numai pentru viitor.
 	Art. 4- Suspendarea şi încetarea Contractului Colectiv de Muncă are loc potrivit legii.
Art. 5- (1) Drepturile salariaţilor prevăzute în prezentul Contract Colectiv nu pot să reprezinte cauza reducerii altor drepturi colective sau individuale care au fost stabilite sau se vor stabili prin contractele colective de muncă încheiate la nivelul Federaţiei Naţionale a Sindicatelor din Administraţie (F.N.S.A.)
            (2) În situaţia în care, în privinţa drepturilor ce decurg  din prezentul Contract Colectiv, intervin reglementări legale mai favorabile salariaţilor, acestea vor completa  Contractul Colectiv de Munca.
Art. 6-  (1) Dispoziţiile prezentului titlu se aplică personalului din cadrul autorităţilor şi instituţiilor publice, încadrat în temeiul unui contract individual de muncă sau contract de management şi al cărui rol este definit conform art. 541, din Ordonanţa de urgenţă nr. 57/2019 privind Codul administrativ, denumit în continuare personal contractual.
(2) Dispoziţiile prezentului titlu se completează cu prevederile Legii nr. 53/2003, republicată, cu modificările şi completările ulterioare, şi cu alte legi speciale care reglementează regimul aplicabil anumitor categorii de personal sau contractului de management, după caz.
(3) Prin legi speciale se pot reglementa aspecte privind drepturi, îndatoriri şi incompatibilităţi specifice, cadrul legal special al raporturilor de muncă şi aspecte privind managementul carierei.
Art. 7-  Personalul contractual poate ocupa următoarele categorii de funcţii conform art.539 din OUG nr. 57/2019 privind Codul administrativ, sunt:
 	a) funcţii de conducere;
 	b) funcţii de execuţie;
c) funcţii ocupate în cadrul cabinetelor demnitarilor şi aleşilor locali şi în cadrul cancelariei prefectului.
Art. 8-  Pentru posturile prevăzute a fi înfiinţate în vederea ocupării cu personal contractual se menţionează în mod distinct în actul de înfiinţare:
a) denumirea completă a funcţiei;
b) caracterul determinat sau nedeterminat al perioadei pentru care a fost înfiinţat postul, precum şi, dacă este cazul, data până la care acesta urmează a se regăsi în statul de funcţii;
c) posibilitatea ocupării postului inclusiv prin executarea unui contract individual de muncă cu timp parţial, caz în care trebuie specificată fracţiunea de normă;
d) posibilitatea ocupării postului inclusiv prin executarea unui contract individual de muncă la domiciliu.
Art. 9- (1) Rolul personalului contractual care ocupă funcţiile prevăzute la art. 7, lit. a) şi b), este acela de realizare a activităţilor direct rezultate din exercitarea atribuţiilor autorităţilor şi instituţiilor publice şi care nu implică exercitarea de prerogative de putere publică.
(2) Rolul personalului contractual care ocupă funcţiile prevăzute la art. 7 lit. c), este de al sprijini pe demnitarul sau alesul local la cabinetul căruia este încadrat,  în realizarea activităţilor direct rezultate din exercitarea atribuţiilor care îi sunt stabilite prin Constituţie sau prin alte acte normative.
(3) Scopul şi atribuţiile fiecărui tip de funcţii ocupate de personalul contractual se stabilesc în raport cu categoria din care face parte după cum urmează:
a) pentru funcţiile exercitate în executarea unui contract individual de muncă, prin fişa postului;
b) pentru funcţiile exercitate în executarea unui contract de management, prin clauzele contractului de management.
Art.  10- (1) Contractul individual de muncă se încheie între persoana care îndeplineşte condiţiile pentru a fi angajată pe o funcţie contractuală şi autoritatea sau instituţia publică, prin reprezentantul său legal, în condiţiile prevăzute de Legea nr. 53/2003, republicată, cu modificările şi completările ulterioare, cu respectarea următoarelor cerinţe specifice:
a) are cetaţenia română sau cetaţenia unui alt stat membru al Uniunii Europene, a unui stat parte la Acordul privind Spaţiul Economic European (SEE) sau cetăţenia Confederaţiei Elvetiene;
b) cunoaşte limba română, scris şi vorbit;
c) are capacitate de muncă în conformitate cu prevederile Legii nr. 53/2003 - Codul muncii, republicată, cu modificările şi completările ulterioare;
d) are o stare de sănătate corespunzatoare postului pentru care candidează, atestată pe baza adeverinţei medicale eliberate de medicul de familie sau de unităţile sanitare abilitate;
e) îndeplineşte condiţiile de studii, de vechime în specialitate şi, după caz, alte condiţii specifice potrivit cerinţelor postului scos la concurs;
f) nu a fost condamnată definitiv pentru săvârşirea unei infracţiuni contra securităţii naţionale, contra autorităţii, contra umanităţii, infracţiuni de corupţie sau de serviciu, infracţiuni de fals ori contra înfăptuirii justiţiei, infracţiuni săvârşite cu intenţie care ar face o persoana candidată la post incompatibilă cu exercitarea funcţiei contractuale pentru care candidează, cu excepţia situaţiei în care a intervenit reabilitarea;
g) nu execută o pedeapsa complementară prin care i-a fost interzisă exercitarea dreptului de a ocupa funcţia, de a exercita profesia sau meseria ori de a desfaşura activitatea de care s-a folosit pentru savarsirea infracţiunii sau faţă de aceasta nu s-a luat măsura de siguranţa a interzicerii ocupării unei funcţii sau a exercitării unei profesii;
h) nu a comis infracţiunile prevăzute la art. 1 alin. (2) din Legea nr. 118/2019 privind Registrul naţional automatizat cu privire la persoanele care au comis infracţiuni sexuale, de exploatare a unor persoane sau asupra minorilor, precum şi pentru completarea Legii nr. 76/2008 privind organizarea şi functionarea Sistemului National de Date Genetice Judiciare, cu modificările ulterioare, pentru domeniile prevazute la art. 35 alin. (1) lit. h).
 (2) Prin excepţie de la condiţia prevăzută la alin. (1) lit. a) pot fi angajaţi şi cetăţeni străini, cu respectarea regimului stabilit pentru aceştia prin legislaţia specifică şi legislaţia muncii.
   	(3) Obligaţiile privind respectarea caracterului confidenţial al informaţiilor exceptate de la liberul acces la informaţiile de interes public, precum şi cele referitoare la respectarea regimului incompatibilităţilor nu pot fi interpretate drept clauze contractuale în sensul prevăzut la alin. (1) lit. h).

CAPITOLUL II TIMPUL DE MUNCĂ ŞI DE REPAUS

	A. PROGRAM DE LUCRU
Art. 11 (1)  Timpul de muncă reprezintă orice perioadă în care salariatul prestează muncă, se află la dispoziţia angajatorului şi îşi îndeplineşte sarcinile şi atribuţiile, conform prevederilor contractului individual de muncă, fişei postului,  contractului colectiv de muncă aplicabil şi/sau ale legislaţiei în vigoare.
(2) Programul de muncă reprezintă modelul de organizare a activităţii, care stabileşte orele şi zilele când începe şi când se încheie prestarea muncii, stabilit prin Regulament Intern.
(3) Modelul de organizare a muncii reprezintă forma de organizare a timpului de muncă şi repartizarea sa în funcţie de un anumit model stabilit de angajator.
(4)Durata normală a timpului de muncă este de 8 ore/zi, sau de 40 de ore pe săptămână. 
(5) La locul de muncă unde, datorită specificului activităţii, nu există posibilitatea încadrării în durata normală a timpului zilnic de lucru, vor fi stabilite forme specifice de organizare a timpului de lucru în ture, cu condiţia respectării dispoziţiilor art. 111 din Codul muncii .
(6) Angajatorul poate stabili programe individualizate de muncă pentru toţi salariaţii, inclusiv pentru cei care beneficiază de concediul de îngrijitor, cu acordul sau la solicitarea acestora, care pot avea o durată limitată în timp.
(7) Orice refuz al solicitării prevăzute la alin. (6) trebuie motivat, în scris, de către angajator, în termen de 5 zile lucrătoare de la primirea solicitării.
(8) Atunci când programul individualizat de muncă are o durată limitată, salariatul are dreptul de a reveni la programul de muncă iniţial la sfârşitul perioadei convenite. Salariatul are dreptul să revină la programul iniţial anterior încheierii perioadei convenite, în cazul schimbării circumstanțelor care au condus la stabilirea programului individualizat.
(9) Prin mod de organizare flexibil a timpului de lucru se înţelege posibilitatea salariaţilor de adaptare a programului de lucru, inclusiv prin utilizarea formulelor de muncă la distanţă, a programelor de muncă flexibile, programelor individualizate de muncă sau a unor programe de muncă cu timp redus de lucru."
Art. 12- (1) La solicitarea şi/sau din dispoziţia angajatorului salariaţii vor efectua muncă suplimentară.
(2) Efectuarea muncii suplimentare nu se poate face fără acordul salariaţilor, cu excepţia cazului de forţă majoră sau pentru lucrări urgente destinate prevenirii producerii unor accidente ori  înlăturării consecinţelor unui accident.
(3) Durata maximă legală a timpului de muncă nu poate depăşi 48 de ore pe săptămână, inclusiv orele suplimentare.
(4) Munca suplimentară se compensează cu ore libere (recuperare) sau se plăteşte conform prevederilor art. 21 din Legea nr. 153/2017, (atunci când ea este solicitată în scris de superiori şi pontată ca atare).
Art. 13- (1) Programul de lucru, orele de începere şi terminare a programului de lucru şi a programului relaţii cu publicul, vor fi stabilite prin regulamentul intern, cu respectarea Codului muncii.
(2) În toate cazurile în care se dovedeşte că este posibil, Angajatorul şi Sindicatul vor purta negocieri pentru a stabili un program flexibil de lucru şi modalităţi de aplicare a acestuia. Stabilirea programului flexibil de lucru nu afectează drepturile legale ale salariaţilor.
Art. 14- (1) Salariaţii, care renunţă la concediul legal pentru îngrijirea copilului până la un an, beneficiază de reducerea timpului de lucru cu două ore pe zi, fără să fie afectat salariul de bază şi vechimea în muncă.
(2) Salariaţii care au în îngrijire copii de până la şapte ani, pot solicita ca durata timpului de lucru să fie modificată în sensul reducerii acesteia până la 4 ore, urmând ca toate drepturile salariale să fie stabilite şi acordate proporţional cu durata timpului de lucru stabilit.
(3) Salariaţii care lucrează în condiţii deosebite, vătămătoare, grele sau periculoase, beneficiază de reducerea duratei timpului de muncă sub 8 ore pe zi, în condiţiile prevăzute de Legea nr. 31/1991 privind stabilirea duratei timpului de muncă sub 8 ore pe zi, şi nu pot fi solicitaţi să efectueze ore suplimentare, cu exceptia cazurilor justificate de prevederi exprese ale regulamentelor specifice activităţii respective sau a unor situaţii aparute fortuit.
 (4) Durata reducerii timpului normal de muncă şi categoriile de personal care beneficiază de acest program se stabilesc prin consultarea instituţiilor abilitate prin lege să constate acest lucru la cererea uneia dintre parţi.
[bookmark: _Hlk141873356]Art.15- (1) La cerere, salariaţii care au în întreţinere copii în vârstă de până la 11 ani, beneficiază de 4 zile pe lună de muncă la domiciliu sau în regim de telemuncă, în condiţiile Legii nr. 81/2018 privind reglementarea activităţii de telemuncă, cu modificările şi completările ulterioare, cu excepţia situaţiilor în care natura sau felul muncii nu permite desfăşurarea activităţii în astfel de condiţii.
(2) In situaţia în care ambii părinţi sau reprezentanţi legali sunt salariaţi, cererea prevazută la alin. (1) va fi insoţită de o declaraţie pe propria răspundere a celuilalt părinte sau reprezentant legal, din care să rezulte faptul că, pentru aceeaşi perioadă, acesta nu a solicitat concomitent desfaşurarea activităţii în regim de muncă la domiciliu sau telemuncă. In cazul în care părintele sau reprezentantul legal se află în una dintre situaţiile prevăzute la art. 3 din Legea nr. 277/2010 privind alocaţia pentru susţinerea familiei, republicată, cu modificările şi completările ulterioare, declaraţia pe propria răspundere a celuilalt părinte sau reprezentant legal nu este necesară.
(3) Prin derogare de la prevederile Legii nr. 81/2018, cu modificările şi completările ulterioare, salariaţii care îşi desfăşoară activitatea în conditiile prevăzute la alin. (1) au obligaţia să dispună de toate mijloacele necesare îndeplinirii atribuţiilor care le revin potrivit fişei postului.
[bookmark: _Hlk142475056]B. MUNCA ÎN TIMPUL NOPŢII
Art. 16- (1) Se consideră muncă desfăşurată în timpul nopţii munca prestată în intervalul cuprins între orele 22.00-06.00.
 (2) Salariaţii care prestează muncă în timpul nopţii beneficiază fie de program de lucru redus cu o ora faţă de durata normală a zilei de muncă, pentru zilele în care efectuează cel puţin 3 ore de muncă de noapte, fără ca aceasta sa ducă la scăderea salariului de bază, fie de un spor la salariu de  25% din salariul de bază, în condiţiile legii.
[bookmark: _Hlk142475254]C. ZILELE DE SĂRBĂTOARE ŞI REPAUS
Art. 17- (1) Zilele de sarbătoare  legală în care nu se lucrează sunt următoarele:
· 1 şi 2 ianuarie Anul Nou;
· 6 ianuarie - Botezul Domnului - Boboteaza;
· 7 ianuarie - Soborul Sfantului Proroc Ioan Botezatorul;".
· 24 ianuarie – Ziua Unirii Principatelor Române;
· Vinerea Mare, ultima zi de vineri înaintea Paştelui;
· prima şi a doua zi de Paşti;
· 1 mai Ziua internaţională a muncii;
· 1 iunie Ziua Copilului;
· prima şi a doua zi de Rusalii;
· 15 august Adormirea Maicii Domnului;
· 30 noiembrie - SF Andrei; 
· 1 Decembrie - Ziua Naţională a României ;
· 25 şi 26 decembrie - Prima şi a doua zi de Crăciun;
· două zile pentru fiecare dintre cele 3 sărbători religioase anuale, declarate astfel de cultele religioase legale, altele decât cele creştine, pentru persoanele aparţinând acestora, cu respectarea art.139, alin.(31) din Legea 53/2003.
(2) Până la data de 15 ianuarie a fiecărui an, se stabilesc prin hotărâre a Guvernului, pentru personalul din sistemul bugetar, zilele lucrătoare pentru care se acordă zile libere, zile care precedă şi/sau care succedă zilelor de sărbatoare legală în care nu se lucrează, prevăzute la alin. (1), precum şi zilele în care se recuperează orele de muncă neefectuat;
(3) – Pentru ziua de naștere a salariatului se acordă o zi liberă plătită fără recuperare, care va fi acordată înainte cu 5 zile lucratoare sau în următoarele 5 zile lucrătoare;
 	(4) Zile de repaus – sâmbătă şi duminică;
(5) Pentru persoanele care se află în concediu de odihnă, zilele prevăzute la alin. (1),(3) - (4) nu vor fi luate în calculul concediului de odihnă;
(6) Pentru persoanele care se află în concediu de odihnă, zilele prevăzute la alin. (2)  vor fi luate în calculul concediului de odihnă sau prin recuperare la solicitarea scrisă a acestora;
[bookmark: _Hlk184893298] (7) Pentru realizarea unor zile libere din preajma sărbătorilor, de comun acord, se poate hotărî recuperarea acestora în zilele de sâmbătă şi duminică sau la finalul programului de lucru zilnic normal prin prelungirea acestuia cu 1 – 2 ore, munca respectivă nefiind considerată muncă suplimentară cu conditia de a asigura functionalitatea serviciilor publice oferite cetatenilor.
D. DURATA REDUSĂ DE LUCRU
Art. 18- (1) Salariaţii au dreptul la reducerea duratei normale a muncii, la solicitarea expresă, cu acordul angajatorului, în următoarele situaţii: 
- studenţii de la facultăţile de zi: cu ½ din normă;
- salariaţii care urmează diferite forme de învăţământ cu durata mai mare de o lună, cu reducerea programului cu 2-4 ore;
- alte situaţii speciale.
(2) În situaţiile prevăzute la alin. 1, drepturile salariale urmează a fi acordate proporţional cu durata de muncă efectiv lucrată.  
E. CONCEDIUL DE ODIHNĂ ŞI ZILE LIBERE PLĂTITE
  	Art. 19- (1) Salariaţii au dreptul în fiecare an calendaristic la un concediu de odihnă plătit, în condiţiile legii. La calculul concediului de odihnă se scade perioada concediilor fără salariu. La stabilirea duratei concediului de odihnă anual, perioadele de incapacitate temporară de muncă, cele aferente concediului de maternitate, concediului paternal, concediului de risc maternal, concediului pentru îngrijirea copilului bolnav, concediului de îngrijitor şi perioada absenţei de la locul de muncă în condiţiile art. 152 ² Codul Muncii se consideră perioade de activitate prestată.
     	(2) Concediul de odihnă se acordă, conform legii, în funcţie de vechimea în muncă, după cum urmează:
- 21 zile lucrătoare – până la 10 ani vechime;
- 25 zile lucrătoare –  peste 10 ani vechime. 	   
 	(3) Aprobarea efectuării concediului de odihnă este obligatorie pentru angajator, iar efectuarea sa este obligatorie pentru salariat.
(4) Programarea concediului de odihnă poate fi făcută fracţionat, angajatorul însă fiind obligat să aprobe programarea, astfel încât fiecare salariat să efectueze într-un an calendaristic cel puţin 10 zile concediu neîntrerupt de odihnă.
(5) Concediul de odihnă poate fi întrerupt şi/sau reprogramat în condiţiile legii.
          (6) Salariatul poate fi rechemat, în scris, din concediul de odihnă, în condiţiile legii. 
            (7) În cazul în care ambii soţi lucrează în Primăria Oraș Techirghiol, aceştia au dreptul la efectuarea concediului de odihnă în aceaşi perioadă.
 	(8) În cazul în care salariatul are bilet de tratament, va beneficia de concediu de odihnă în perioada când are bilet, indiferent de programarea concediului.
(9) In cazul in care salariatul, din motive justificate, nu poate efectua, integral sau partial, concediul de odihnă anual la care avea dreptul in anul calendaristic respectiv, cu acordul persoanei în cauză, angajatorul este obligat să acorde concediul de odihnă neefectuat într-o perioadă de 18 luni începând cu anul următor celui în care s-a născut dreptul la concediul de odihnă anual.
(10) Compensarea in bani a concediului de odihnă neefectuat este permisă numai în cazul încetării contractului individual de muncă.
(11) În afara concediului de odihnă, salariaţii au dreptul la zile libere plătite pentru evenimente din viaţa familială şi personală a salariatului, după cum urmează:
a) la căsătoria funcționarului public - 5 zile lucrătoare; 
b) la naşterea sau căsătoria unui copil – 5 zile lucrătoare; 
[bookmark: _Hlk141872625]c) în scopul participării la îngrijirea noului-născut tatăl copilului - 5 zile lucrătoare sau 15 zile lucrătoare de concediu paternal în condiţiile în care tatăl copilului nou-născut a obţinut atestatul de absolvire a cursului de puericultură în condiţiile prevăzute de Legea concediului paternal nr. 210/1999. De această majorare tatăl poate beneficia numai o singură dată; 
d) la controlul medical anual - o zi lucrătoare,funcționarul public având obligația prezentării ulterioare la angajator a dovezii privind realizarea analizelor medicale[footnoteRef:1];  [1: ] 

e) la donarea de sânge – o zi lucrătoare, în ziua donării (în condiţiile art. 11 lit. b) din Hotărârea Guvernului nr. 1.364/2006 pentru aprobarea drepturilor şi obligaţiilor donatorilor de sânge); 
f) pentru consultaţii prenatale – până la 16 ore lucrătoare pe lună în condiţiile art. 15 din Ordonanţa de Urgenţă a Guvernului nr.96/2003 privind protecţia maternităţii la locurile de muncă, cu modificările şi completările ulterioare; 
g) fertilizare in vitro, în condițiile prevederilor art. 147¹ Legea nr. 53/2003 privind Codul Muncii, republicată, cu modificările și completările ulterioare; 
h) o zi de concediu plătit în ziua în care în timpul programului de lucru este chemat să se prezinte la organul de urmărire penală sau la instanță, în conformitate cu dispozițiile art. 273 alin.(2) din Legea nr.135/2010 privind Codul de procedură penală. 
i) chemări la Centrul Militar (pe bază de acte în caz de mobilizare/concentrare etc.) - 1 zi lucrătoare. 
j) alte situații prevăzute de legislația în vigoare. 
            (12) În cazul decesului soţiei/soţului salariatului, afini sau al unei rude a salariatului ori a soţului/soţiei acestuia, de  până la gradul al-III-lea, salariatul are dreptul la 3 zile libere plătite,  care se poate acorda în maxim 60 de zile de la data decesului.
[bookmark: _Hlk141873503]	(13) Angajatorul are obligaţia acordării concediului de îngrijitor salariatului în vederea oferirii de către acesta de îngrijire sau sprijin personal unei rude sau unei persoane care locuieşte în aceeaşi gospodărie cu salariatul şi care are nevoie de îngrijire sau sprijin ca urmare a unei probleme medicale grave, cu o durată de 5 zile lucrătoare într-un an calendaristic, la solicitarea scrisă a salariatului.
	(14) Perioada prevăzută la alin. (13) nu se include în durata concediului de odihnă anual şi constituie vechime în muncă şi în specialitate.
 (15) Salariaţii nevăzători precum şi cei care sunt încadraţi într-un grad de handicap, au dreptul la 3 zile de concediu de odihnă suplimentar.
(16) În conformitate cu art. 147 din Legea nr. 53/2003 privind Codul muncii şi a art. 18 din H.G. nr. 250/1992 privind concediul de odihnă şi alte concedii ale salariaţilor din administraţia publică,  din unităţile bugetare, salariaţii care lucrează în condiţii grele, periculoase sau vătămătoare, beneficiază de un concediu de odihnă suplimentare cu o durată între 3-10 zile lucrătoare, astfel:
            a) pentru muncă penibilă, colectare şi neutralizare a deşeurilor, dezinfecţie, dezinsecţie, întreţinere, pentru personalul de deservire - 4 zile.
F. CONCEDIUL FĂRĂ SALARIU
Art. 20- (1) Într-un an calendaristic, salariaţii au dreptul la concediu fără plată de până la 90 de zile lucrătoare. 
(2) Salariaţii au dreptul la concediu fără plată în următoarele cazuri:
a) susţinerea examenului de admitere în instituţiile de învăţământ superior, master ori doctorat, cât şi a examenului de diplomă.
 	b) prezentarea la concurs în vederea ocupării unui post în altă unitate;
c) îngrijirea copilului bolnav în vârstă de până la 7 ani, pe perioada indicată în certificatul medical;
d) efectuarea unui tratament medical în ţară sau stăinătate, dacă salaritul nu se află în concediu medical, precum şi pentru însoţirea soţului/soţiei ori a unei rude până la gradul I inclusiv;
e) pentru participarea la grevă;
f) alte motive temeinic justificate.
(3) Acordarea concediului fără plată se face de către angajator, la solicitarea salariatului, iar pentru alte interese personale decât cele prevăzute la alin. (1), pe baza propunerii şefului de compartiment, în condiţiile în care realizarea atribuţiilor ce revin compartimentului respectiv nu este perturbată.

G. ÎNVOIRI
Art. 21- (1) Salariatul are dreptul de a absenta de la locul de muncă în situaţii neprevăzute, determinate de o situaţie de urgenţă familială cauzată de boală sau de accident, care fac indispensabilă prezenţa imediată a salariatului, în condiţiile informării prealabile a angajatorului şi cu recuperarea perioadei absentate până la acoperirea integrală a duratei normale a programului de lucru a salariatului.
(2) Absentarea de la locul de muncă prevăzută la alin. (1) nu poate avea o durată mai mare de 10 zile lucrătoare într-un an calendaristic.
(3) Angajatorul şi salariatul stabilesc de comun acord modalitatea de recuperare a perioadei de absenţă, precizată la alin. (1), în limita numărului de zile prevăzute la alin. (2).

CAPITOLUL III SALARIZARE, DREPTURI, FACILITĂŢI,
A. INDEMNIZAŢII ŞI SPORURI
Art. 22- (1) Pentru munca prestată, salariaţii au dreptul la un salariu şi/sau îndemnizaţie în lei, corespunzătoare funcţiei pe care o ocupă, în conformitate cu legislaţia în vigoare.
             (2) La salariul şi/sau îndemnizaţia stabilită, vor fi aplicate toate indexările şi compensările stabilite de lege.
            (3) Sistemul de salarizare cuprinde, pe de-o parte salariul de bază, reprezentând o sumă fixă, conform legii privind salarizarea personalului platit din fonduri publice şi pe de altă parte, o sumă variabilă, reprezentând sporurile, indemnizatiile, premiile şi primele, alte drepturi şi adaosuri, corespunzăroare funcţiei. Toate aceste drepturi acordate cumulat pe total buget pentru fiecare ordonator de credite nu poate depasi 30% din suma salariilor de baza.
(4)  Pe lângă sporurile şi indemnizaţiile, respectiv stimulentele incluse în salariul de bază conform Legii- cadru nr. 153/2017 privind salarizarea personalului platit din fonduri publice salariaţii pot beneficia şi de alte sporuri şi facilităţi după cum urmează:
a) spor pentru orele lucrate în timpul nopţii de 25%;
[bookmark: _Hlk142468048]b) spor de până la 50%/pentru personalul nominalizat  în echipa de  proiecte finanţate din fonduri europene  indiferent de numărul de proiecte în care este implicat  şi se acordă dacă cheltuielile cu personalul sunt eligibile a fi rambursate din fonduri europene conform H.G. nr.234/2023 privind aprobarea Regulamentului-cadru privind criteriile pe baza cărora se stabileşte procentul de majorare salarială pentru persoanele prevăzute la art. 16 alin. (1) si (2) din Legea-cadru nr. 153/2017 privind salarizarea personalului plătit din fonduri publice, precum şi condiţiile de înfiinţare a posturilor în afara organigramei în cadrul instituţiilor şi/sau autorităţilor publice care implementează proiecte finanţate din fonduri europene nerambursabile şi/sau prin Mecanismul de redresare şi rezilienţă.
c) spor de până 10% pentru complexitatea muncii pentru persoanele desemnate să efectueze controlul financiar preventiv propriu in condiţiile prevăzute de lege;
d) premiu lunar de excelenta în limita a 5% din cheltuielile cu salariile de baza aferente personalului prevăzut în statul de funcţii, cu incadrarea in fondurile aprobate prin buget şi nu pot depăşi anual două salarii de bază minim brute pe ţară garantate în plată. 
e)Salariaţii pot beneficia de un spor de 15% pentru condiţii periculoase sau vătămătoare, avand la baza buletinele de determinare sau, dupa caz, expertizare, emise de catre autoritatile abilitate in acest sens, daca exista disponibil in bugetul local.
(5) Acordarea sporurilor, indemnizaţiilor, premiilor şi primelor se face pe baza criteriilor şi metodologiei aprobate de angajator, prin Dispoziţie a Primarului, la propunerea şefilor de compartimente şi cu avizul Sindicatului  din Primăria Oraș Techirghiol.
(6) Dispoziţiile prezentului articol urmează a se corela cu prevederile Legii nr. 153/2017 a salarizarii personalului platit din fonduri publice.
(7) Sporurile la salariul de bază care sunt specifice unor domenii bugetare şi care se acordă salariatilor din respectivele domenii, sunt prevăzute, după caz, în nomenclatorul de funcții care  cuprinde salariile de bază pentru unităţile bugetare din aceste domenii.
 	(8) Toate drepturile de natură salarială şi nesalarială cuvenite salariaţilor se plătesc înaintea oricăror altor obligaţii financiare ale instituţiei, cu exceptia celor opţionale – a căror acordare este lăsată la latitudine ordonatorului principal de credite sau depind de existenţa surselor de venit.
(9) Ordonatorul principal de credite acordă obligatoriu lunar indemnizaţii de hrană reprezentănd a 12-a parte din două salarii de bază minime brute pe ţară garantate în plată, proporţional cu timpul efectiv lucrat.
 (10) Instituțiile din sectorul bugetar definite conform Legii nr. 273/2006 privind finanțele publice locale, cu modificările și completările ulterioare, indiferent de sistemul de finanțare și subordonare, inclusiv cele care se finanțează integral din venituri proprii, care încadrează personal, acordă, în condițiile legii, vouchere de vacanță. Valoarea totală a voucherelor  de vacanță trebuie prevăzută cu această   destinație în bugetul local, potrivit legii.
(a) Nivelul maxim al sumelor care pot fi acordate salariaților sub formă de vouchere de vacanță este contravaloarea unui salariu de bază minim brut pe țară garantat în plată, pentru un salariat, în decursul unui an fiscal;
(b) Vouchere  de vacanță sunt integral suportate de către angajator;
(c) Angajatorul împreună cu reprezentantul sindical, ales şi reprezentativ la nivelul unității, stabilesc de comun acord emitentul voucherelor de vacanţă cu care vor contracta prestarea serviciilor corespunzătoare.
(d)  Autoritățile și instituțiile publice din sectorul bugetar vor contracta serviciile privind emiterea vouchere de vacanță cu emitenții acestora, în condițiile legislației în vigoare.
(11)  Indemnizaţiile lunare pentru funcţiile de demnitate publică se determină prin înmulţirea coeficienţilor din anexa nr. IX  din legea 153/2017, cu salariul de bază minim brut pe ţară garantat în plată în vigoare.
[bookmark: _Hlk142471394](12) Pentru personalul contractual din cadrul familiei ocupaţionale "Administraţie" din aparatul propriu al primăriei şi consiliul local şi  serviciile publice din subordinea acestora, salariile de bază se stabilesc prin hotărâre a consiliului local Oraș Techirghiol, în urma consultării organizaţiei sindicale reprezentative la nivel de unitate sau, după caz, a reprezentanţilor salariaţilor. 
(13) Nomenclatorul funcţiilor necesare desfăşurării activităţilor specifice fiecărei instituţii sau autorităţi a administraţiei publice locale, precum şi ierarhia funcţiilor sunt prevăzute în anexa nr. VIII cap. I lit. A pct. III şi cap. II lit. A pct. IV, din legea 153/2017. 
(14) Stabilirea salariilor lunare potrivit alin. (12) se realizează de către ordonatorul de credite. 
(15) Nivelul veniturilor salariale se stabileşte, în condiţiile prevăzute de lege, fără a depăşi nivelul indemnizaţiei lunare a funcţiei de viceprimar, corespunzător nivelului de organizare: oraș,  exclusiv majorările prevăzute la art. 16 alin. (2), din legea 153/2017, cu încadrarea în cheltuielile de personal aprobate în bugetele de venituri şi cheltuieli.
[bookmark: _Hlk142471845](16)  Salariile de bază ale personalului contractual sunt stabilite prin hotarârea Consiliului Local Oras Techirghiol în conformitate cu prevederile art. 11 din Legea nr. 153/2017. Salariul de bază se reactualizeaza odata cu salariul minim pe economie şi nu poate depăşi nivelul indemnizaţiei lunare a funcţiei de viceprimar, cu respectarea legislaţiei.
B. ALTE DREPTURI  ŞI  FACILITĂŢI
Art. 23- (1) În timpul delegării salariaţilor în alte localităţi, în vederea eficientizării obiectivelor, angajatorul le va asigura transportul acestora cu mijloacele auto ale instituţiei. În caz de imposibilitate efectivă de realizare a acestei obligaţii, transportul va fi asigurat cu alte mijloace de transport – fie cu mijloace de transport în comun, fie cu autoturismul salariatului – dar cu decontarea cheltuielilor.
	(2) Salariații beneficiază de transport gratuit de acasă până la locul de muncă şi de la locul de muncă acasă. Angajatorul va asigura transportul acestora cu mijloace auto ale institutiei, iar în caz de imposibilitate efectivă de realizare a acestei obligaţii, transportul va fi asigurat cu alte mijloace de transport – fie cu mijloace de transport în comun , fie cu autoturismul salariatului prin acordarea contravalorii acestor servicii.
Art. 24- Salariaţii au dreptul la asociere sindicală, la întruniri în şedinţe şi la organizarea de manifestări socio-culturale.
Art. 25- (1)  Salariaţii beneficiază de dreptul de a urma programe de formare şi perfecţionare profesională.  
             (2) Angajatorul va asigura condiţiile necesare participării salariaţilor la cursuri sau stagii (programe) de formare profesională, în conformitate cu dispoziţiile legale în vigoare. Salariaţii care urmează forme de perfecţionare profesională vor beneficia de drepturile prevăzute de lege şi vor avea obligaţiile în conformitate cu aceasta. În cazul în care un salariat identifică un curs pe care ar dori să îl urmeze, angajatorul va analiza utilitatea acestui curs pentru unitate, precum şi oportunitatea decontării contravalorii cursului. În cazul în care angajatul părăseşte instituţia prin demisie mai devreme de 2 ani de la data cursului, costul acestuia i se impută.
Art. 26- (1)Salariatul are dreptul de a solicita trecerea pe un post vacant care îi asigură condiţii de muncă mai favorabile dacă şi-a încheiat perioada de probă şi are o vechime de cel puţin 6 luni la acelaşi angajator.
(2)Angajatorul are obligația să răspundă motivat, în scris, în termen de 30 de zile de la primirea solicitării salariatului, prevăzută la alin. (1) .
Art.27- (1) Instituţia este obligată, în condiţiile legii, să despăgubească salariatul în cazul în care acesta, din vina instituţiei, a suferit un prejudiciu material în timpul îndeplinirii îndatoririlor de serviciu.
 (2) Salariatul are dreptul de a fi asistat, la cerere, de către un reprezentant al sindicatului al cărui membru este, în orice conflict ce apare în desfăşurarea relaţiilor de muncă. 

[bookmark: _Hlk142473286]CAPITOLUL IV OBLIGAŢIILE PĂRŢILOR
Secţiunea I-a. Obligaţiile salariaţilor
Art. 28-(1) Salariaţii au obligaţia să respecte angajamentul de loialitate şi fidelitate şi sunt datori să-şi consacre activitatea profesională îndeplinirii atribuţiilor ce le revin, potrivit funcţiei încredinţate, în vederea realizării obiectivelor instituţiei şi rezolvării problemelor locuitorilor din Oraș Techirghiol.
(2) Salariaţii sunt obligaţi să-şi îndeplinească cu corectitudine şi în mod conştiincios îndatoririle de serviciu prevăzute în legi şi regulamente şi să se abţină de la orice fapte care ar putea să aducă un prejudiciu instituţiei.
Art. 29- Salariaţii au obligaţia ca în cadrul programului de muncă să dea dovadă de rezervă în manifestarea opiniilor politice, care nu trebuie să influenţeze în niciun mod imparţialitatea lor în exercitarea atribuţiilor ce le revin.
Art. 30- (1) Fiecare salariat, indiferent de funcţia pe care o ocupă, răspunde de ducerea la îndeplinire a sarcinilor ce îi sunt încredinţate si de legalitatea documentelor intocmite. El este obligat să se conformeze ordinelor şi instrucţiunilor superiorilor ierarhici, cu excepţia cazurilor când acestea sunt vădit ilegale, ori de natură să prejudicieze un interes public sau să lezeze drepturile şi libertăţile fundamentale ale persoanei. În această situaţie, salariatul are obligaţia de a face cunoscut, în scris, in termen de 3 zile, conducerii instituţiei, motivul refuzului său de a duce la îndeplinire ordinul sau instrucţiunea primită.
           (2) Salariaţii cu funcţie  de conducere răspund pentru ordinele pe care le dau angajaţilor din subordine, în condiţiile legii.
 Art. 31- Salariaţii trebuie să dea dovadă de discreţie profesională în legătură cu faptele, informaţiile sau documentele de care iau cunoştinţă în exercitarea atribuţiilor lor.
Art. 32- Salariaţii au datoria să furnizeze publicului, în timpul serviciului, informaţiile cerute, în condiţiile legii.
Art. 33- Salariaţii sunt obligaţi să colaboreze între ei pentru ducerea la îndeplinire a îndatoririlor de serviciu şi să se suplinească în serviciu, în caz de absenţă, în cadrul specialităţii lor, potrivit dispoziţiilor şefului ierarhic.
Art. 34- Prin întregul lor comportament şi prin ţinută, salariaţii sunt obligaţi să se arate demni de consideraţia şi încrederea pe care o impune poziţia lor oficială şi să se abţină de la orice act de natură să compromită prestigiul funcţiei pe care o deţin şi al instituţiei.
Art. 35- (1) În situaţia în care la nivelul Primăriei Oraș Techirghiol sau la nivelul unor compartimente de muncă (direcţii, servicii, birouri) se impune implementarea unor măsuri de reorganizare a activităţii pentru realizarea la timp şi calitativă a serviciilor către cetăţenii Orașului Techirghiol, angajatorul poate dispune prin act administrativ mutarea temporară sau definitivă a salariaţilor dintr-un compartiment de muncă în altul, în condiţiile prevăzute de reglementările legale în vigoare. Mutarea temporară sau definitivă dispusă în condiţiile aliniatului precedent va fi făcută numai dacă salariatul îndeplineşte cerinţele de ocupare a postului din compartimentul de muncă în care urmează să-şi desfăşoare activitatea, fără reducerea drepturilor salariale şi cu consultarea prealabilă a Nucleului Sindical din Primaria Orașului Techirghiol.

Secţiunea a II-a. Obligaţiile angajatorului
Art. 36- Angajatorul are, în principal, următoarele obligaţii:
a) să informeze salariaţii asupra condiţiilor de muncă şi a elementelor care privesc relaţiile de muncă;
b) să asigure condiţii tehnice şi organizatorice necesare realizării sarcinilor de muncă;
c) să prevadă în proiectele de buget (inclusiv în rectificările de buget) toate sumele necesare respectării prevederilor contractului  colectiv de muncă, sub conditia incadrarii in fondurile aprobate prin buget;
d) să acorde salariaţilor toate drepturile ce decurg din lege, din raportul de muncă sau  serviciu şi din contractul colectiv de muncă, cu respectarea termenelor prevăzute de acestea;
e) să consulte reprezentantul salariaților din Primaria Oras Techirghiol în probleme susceptibile să afecteze drepturile şi interesele  salariaţilor;
f) să reţină şi să vireze contribuţia şi impozitele datorate de salariaţi şi aflate în sarcina instituţiei, în condiţiile legii;
g) să asigure realizarea evidenţei nominale a salariaţilor, prin dosarul profesional şi să elibereze, la solicitarea salariaţilor, documente care să ateste calitatea de salariat, pentru a-şi putea valorifica drepturile ce decurg din aceasta;
h) să prevadă în bugetul local sumele necesare pentru realizarea programelor de perfecţionare a salariaţilor, în conformitate cu prevederile legale, care reglementează pregătirea şi formarea profesională;
i) să asigure programe de reconversie profesională pentru acei salariaţi care s-au îmbolnăvit şi nu-şi mai pot continua activitatea în acel loc de muncă (conform recomandării medicului de medicină a muncii);
j) să asigure condiţii de muncă specifice, conform legii, pentru femeile gravide şi pentru femeile care alăptează;
k) să iniţieze, în timp util, puneri de acord şi consultări cu sindicatul referitoare la metodele şi mijloacele de evitare a concedierilor colective sau de reducere a numărului de salariaţi afectaţi, şi de atenuare a consecinţelor acestor concedieri.
Art. 37- Angajatorul are obligaţia să asigure protecţia salariaţilor împotriva ameninţărilor, calomniilor şi violenţelor cărora ar putea fi victime în exercitarea funcţiei sau în legătură cu aceasta, prin organele de pază şi ordine publică - Poliţia Locala, precum şi prin asistenţa juridică gratuită asigurată de către consilierii juridici ai instituţiei. 

CAPITOLUL V CONDITIILE DE MUNCA
[bookmark: _Hlk142474155]Secţiunea I - Măsuri privind condiţiile de muncă 
Art. 38- Părţile se obligă să depună toate eforturile necesare pentru instituţionalizarea unui sistem organizat, având drept scop menţinerea şi amelionarea condiţiilor de muncă.
Art. 39- (1) Angajatorul are obligaţia, prin şefii de servicii/directii să asigure o organizare raţională a muncii în funcţie de profilul activităţii. Prin organigramă va fi stabilit numărul optim de personal pentru fiecare compartiment de muncă în parte şi specialitatea necesară postului.
 (2) În funcţie de numărul de personal stabilit şi de structura acestuia, angajatorul va repartiza sarcinile de serviciu în aşa fel încât acestea să poată fi aduse la îndeplinire de către fiecare salariat în timpul programului de lucru, situaţiile în care salariatul poate fi solicitat să presteze ore suplimentare constituind excepţii bine motivate.
Art. 40- În scopul prevenirii şi diminuării factorilor de stres la locul de muncă, specific activităţii, Angajatorul împreună cu Sindicatul, vor depune eforturile necesare în vederea transpunerii, la nivelul instituţiei, a standardelor de management pentru gestionarea stresului la locul de muncă în ceea ce priveşte conţinutul muncii şi controlul asupra muncii efectuate, precum şi în ceea ce priveşte gestionarea activităţii şi a timpului de muncă.
Secţiunea II - Măsuri pentru menţinerea şi îmbunătăţirea condiţiilor de muncă, sănătate şi securitate în muncă
Art. 41- (1) Angajatorul are obligaţia, conform normelor de protecţie a muncii în vigoare - HG nr.1048/2006 (R1)privind cerintele minime de securitate şi sănătate pentru utilizarea  de către lucrători, a echipamentelor individuale de protecţie la locul de muncă, cu modificările şi completările ulterioare şi legea nr. 319/2006 a securităţii şi sănătăţii îin muncă cu modificările şi completările ulterioare, să asigure prin bugetul local sumele necesare pentru condiţiile optime de muncă, respectiv dotări şi echipamente de protecţia muncii adecvate.
            (2) Pentru protecţia şi securitatea salariaţilor în procesul muncii, angajatorul are obligaţia de a asigura, prin intermediul compartimentelor de specialitate şi a tuturor şefilor compartimentelor de muncă, următoarele:
a) efectuarea instructajelor de sănătate şi securitate a muncii la angajare, periodic şi la schimbarea locului de muncă;	
b) verificarea periodică a instalaţiilor electrice, de încălzire şi a aparaturilor din birouri;	
c) verificarea periodică a instalaţiilor de gaze naturale şi a sobelor precum şi curăţarea acestora în scopul evitării accidentelor;	
d) echipamentul de protecţia muncii necesar, atât pentru sezonul rece cât şi pentru perioada de vară, pentru portari, paznici, electricieni, şoferi, instalatori, femei de serviciu şi alte categorii de personal de deservire, prin procurarea de halate, uniforme, pâslari, şube, pelerine, căciuli, echipamente electroizolante, măsuri de protecţie etc,;	
e) vaccinarea anuală a salariaţilor împotriva epidemiilor şi a epizootiilor;
f) asigurarea apei minerale sau a apei plate pe toată perioada anului calendaristic;
g) In baza negocierilor avute cu reprezentanții salariaților din Primaria Oras Techirghiol, angajatii vor beneficia in mod gratuit, de servicii medicale de specialitate ce vor consta in posibilitatea de a efectua analize medicale, in limita a 10 analize pe an recomandate de medicul de familie, pe baza unui contract de servicii medicale de specialitate incheiat de Primaria Oras Techirghiol cu o Clinica medicala.
             (3) Salariaţii au următoarele obligaţii:
a) să cunoască şi să respecte regulile şi instrucţiunile de protecţia muncii specifice activităţii prestate;
b) să se prezinte la serviciu în deplină capacitate de muncă, astfel încât să nu se expună la pericole de accidentare sau să deranjeze activitatea colegilor;
c) să utilizeze mijloace de protecţia muncii individuale din dotare corespunzătoare scopului pentru care au fost acordate şi să le întreţină într-o perfectă stare de utilizare;
d) să anunţe în cel mai scurt timp compartimentul tehnic propriu sau administratorul când observă o defecţiune la instalaţia electrică, gaze sau orice alte defecţiuni sau cauze care ar duce la accidente sau incendii. 
e) să utilizeze (cei care sunt fumători) locurile pentru fumat special amenajate.
(4) Angajatorul asigură în mod gratuit pentru salariaţi efectuarea controlului medical periodic (anual), sens în care salariaţii vor beneficia de următoarele investigaţii: examen clinic general, examen clinic O.R.L., examen clinic oftalmologic, examen clinic neurologic, examen clinic psihologic, in functie de incadrare. Salariaţii vor beneficia de investigaţii suplimentare în cazul în care se constată necesitatea acestora, urmare examenelor clinice mai sus enumerate. 
(5) Instituţia va proceda la schimbarea locului de muncă, pe o perioadă limitată sau nelimitată de timp, salariaţilor afectaţi de boală sau accidente, la recomandarea expresă a medicului specialist/de familie sau al medicului de medicina muncii, cu avizul Comitetului de Securitate şi sănătate în muncă şi cu consultarea reprezentantul salariaților din Primaria Oras Techirghiol, în funcţie de posibilităţile instituţiei.
(6) In cazul în care, ca urmare a desfășurării activității în fața ecranului calculatorului şi în urma controlului efectuat de  medicul specialist, în temeiul H.G. nr. 1028/2006 și art. 9 din Directiva 90/270/CEE și a clarificărilor CJUE din cauza C-392/21, recomandă purtarea de ochelari sau înlocuirea lentilelor cu alte dioptrii, angajatorul suportă, în limita bugetului aprobat, prețul ochelarilor ce servesc la prevenirea sau corecția problemelor oftalmologice în cazul celor ce lucrează preponderent în fața ecranelor în limita sumei de 1000 lei/ personal contractual/an. Procedura de acordare a acestui sprijin pentru salariați se aprobă, în termen de 30 de zile de la data semnării prezentului Contractului Colectiv de muncă, prin dispoziţia primarului,  cu consultarea prealabilă a sindicatului. 
Art. 42- (1) În vederea menţinerii şi îmbunătăţirii condiţiilor la locul de muncă, respectiv asigurarea sănătăţii şi securităţii în muncă, angajatorul îşi asumă obligaţia de a solicita şi susţine cuprinderea şi aprobarea în bugetul instituţiei de fonduri suficiente, menite să asigure cel puţin următoarele:
- dotarea fiecărui salariat cu mijloace materiale suficiente în vederea desfăşurării activităţii la locul de muncă, în raport cu specificitatea postului ocupat, precum şi asigurarea pentru fiecare salariat a achiziţionării ţinutei de lucru specifice;
- asigurarea unui microclimat firesc şi natural, în funcţie de factorii meteorologici, menit să asigure confortul fizic al salariaţilor în orice anotimp;
- asigurarea unui mediu la locul de muncă, propice concentrării în vederea elaborării şi finalizării atribuţiilor de serviciu repartizate fiecărui salariat;
- dotarea birourilor cu mobilier ergonomic şi aparatură de  birotică necesară şi amenajarea anexelor sociale (grupuri sanitare, săli de servirea mesei, etc)
- asigurarea si decontarea transportului în cazul delegărilor în alte localităţi, in interes de serviciu;
- asigurarea sănătăţii şi protecţiei împotriva ameninţărilor, violenţelor şi factorilor de risc şi stres;
- alte măsuri ce vor fi stabilite de comun acord de Angajator şi Sindicat.
(2) În vederea dotării fiecărui salariat cu mijloace materiale suficiente pentru desfăşurarea activităţii la locul de muncă, proprii fiecărui loc de muncă, în raport cu specificitatea postului ocupat, după consultarea reprezentantii salariaților din Primaria Oras Techirghiol, precum şi pentru asigurarea condiţiilor de igienă la locul de muncă şi a dotării corespunzătoare a grupurilor sanitare şi a celorlalte anexe, angajatorul va efectua, trimestrial achiziţii publice de asemenea mijloace materiale, urmând ca acestea să fie distribuite tuturor salariaţilor şi în toate spaţiile, fără vreo discriminare, în raport cu specificul postului ocupat de fiecare în parte.
 (3) Angajatorul va lua măsuri pentru asigurarea unui microclimat firesc şi natural, în funcţie de factorii meteorologici, menit să asigure confortul fizic al salariaţilor în orice anotimp. Angajatorul va asigura şi întreţinerea corespunzătoare a instalaţiilor sanitare, electrice, de încălzire, de aer condiţionat etc.
Secţiunea III- Măsuri de protecţie socială
Art. 43- (1) Încetarea raportului de muncă  are loc în condiţiile legii. Este interzisă concedierea lucrătorilor în perioada cât se află în plata de asigurări sociale sau în incapacitate temporară de muncă.
             (2) În cazul în care Angajatorul intenţionează sau urmează să efectueze reduceri de personal sau concedieri colective, acesta are obligaţia de a iniţia, în timp util şi în scopul ajungerii la o înţelegere, consultări cu Sindicatul cu privire la:
- metodele şi mijloacele de evitare a concedierilor colective sau de reducere a numărului de salariaţi care vor fi disponibilizaţi;
- criteriile ce urmează a fi avute în vedere la disponibilizare;
- atenuarea consecinţelor concedierii prin recurgerea la măsuri compensatorii şi sociale care să vizeze, printre altele, plăţi compensatorii, sprijin pentru recalificarea sau reconversia profesională a salariaţilor concediaţi.
Art. 44-  Salariaţii şi membrii familiilor lor pot beneficia de bilete de odihnă, cu sprijinul sindicatului. Preocuparea şi repartizarea biletelor de odihnă pentru salariaţi revin în sarcina conducerii Sindicatului din care fac parte.
 Art. 45-  Salariaţii vor beneficia de ajutoare de înmormântare, de naştere sau de pensionare, conform legii (legii bugetului de stat şi legii asigurărilor sociale).
Secţiunea IV Munca şi protecţia femeilor
Art. 46-  Femeile au dreptul, conform convenţiilor internaţionale, la tratament egal cu bărbaţii în situaţii egale sau comparabile, fiind interzisă orice discriminare.
Art. 47-(1) La angajare, femeile au dreptul la tratament nediscriminatoriu.
(2) Încadrarea pe post şi salariul vor fi stabilite în funcţie de pregătire şi competenţă. Criteriul sexului nu va fi o piedică la promovare.
  	Art. 48- (1) Femeile gravide, începând cu luna a cincea de sarcină, nu vor fi trimise în deplasare în alte localităţi.
                (2) Femeile care au în îngrijire copii de vârstă preşcolară nu pot fi trimise în alte localităţi, pentru durată mai mare de o zi, decât cu acordul lor.
Art. 49- În anumite situaţii, prevăzute de legislaţia în vigoare, femeile au dreptul la prestarea muncii cu fracţiune de normă de şase sau patru ore pe zi care va fi considerată ca activitate cu normă întreagă la calcularea vechimii în muncă.
Art. 50- (1) Salariata gravidă,  este femeia care anuntă în scris angajatorul asupra stării sale fiziologice de graviditate şi anexează un document medical eliberat de medicul de familie sau de medicul specialist care sa îi ateste această stare.
(2)Pentru femeile gravide, lauzele si cele care alapteaza nu pot fi obligate sa presteze munca de noapte. 
 	Art. 51- (1) Femeile au dreptul la concediu prenatal sau postnatal plătit, concedii pentru îngrijirea copiilor bolnavi, precum şi pentru creşterea copiilor, în condiţiile legii.
 	(2) Încadrarea femeilor după încetarea perioadei de întrerupere pentru creşterea copilului se va face pe acelaşi post sau, în caz de desfiinţare a postului, pe un post similar.
	Art. 52- Angajatorul hotărăste programul sărbătoririi zilei de 8 Martie, Ziua Femeii.
Art. 53- Femeile, salariate ale instituţiei, beneficiază de toate drepturile prevăzute de O.U.G. nr. 96/2003 privind protecţia maternităţii la locurile de muncă.
Secţiunea V-  Egalitatea de șanse și de tratament între bărbați și femei în domeniu muncii
Art.54- (1) Prin egalitatea de șanse și de tratament între femei și bărbați în relațiile de muncă se întelege accesul nediscriminatoriu la:
a)alegerea ori exercitarea liberă a unei profesii sau a unei activități;
b)angajarea în toate posturile vacante și la toate nivelurile ierhiei profesionale;
c)venituri egale pentru munca de valoare egală;
d)informare și consiliere profesională, programe de inițiere, calificare, perfecționare, specializare și recalificare profesională, inclusiv ucenicia;
e)promovare la orice nivel ierarhic și profesional;
f)condiții de incadrare în muncă și de muncă ce respectă normele de sănătate și securitate în muncă, conform prevederile legislației în vigoare , inclusiv condițiile de concediere:
g)beneficii, altele decât cele de natură salarială, precum și la sistemele publice și private de securitate socială
h)organizații patronale, sindicate și organisme profesionale, precum și la beneficiile acordate de acestea;
i)prestații și servicii sociale, acordate în conformitate cu legislația în vigoare.
(2) Pentru prevenirea și eliminarea oricăror comportamente , definite drept discriminare bazată pe criteriul de sex , angajatorul are următoarele obligații:
a)să asigure egalitatea de șanse și de tratament între angajați , femei și bărbăți , în cadrul relațiilor de muncă de orice fel, inclusiv prin introducerea de dispoziții pentru interzicerea discriminărilor bazate pe criteriul de sex în regulamentele de organizare și funcționare și  în regulamentele interne ale unităților;
b)să prevadă în regulamentele interne ale unităților sancțiuni disciplinare, în condițiile prevăzute de lege, pentru angajații care încălcă demnitatea personală a altor angajați prin crearea de medii degradante, de intimidare, de ostilitate, de umilire sau ofensatoare, prin acțiuni de discriminare, astfel cum definite la art.4 lit. a)-e) și la art.11 din LEGEA Nr. 202/2002 privind egalitatea de şanse şi de tratament între femei şi barbati, cu modificările şi completările ulterioare;
c)să ii informeze permanent pe angajați , inclusiv prin afișare în locuri vizibile, asupra drepturilor pe care aceștia le au în ceea ce privește respectarea egalității de șanse și de tratament între femei și bărbăți în relațiile de muncă;
d)să informeze , imediat după ce a fost sesizat , autoritățile publice abilitate cu aplicarea și controlul respectării legislației privind egalitatea de șanse și de tratament între femei și bărbați.
(3) Constituie victimizare orice tratament advers, venit ca reacţie la o plângere sau sesizare a organelor competente, respectiv la o acţiune în justiţie cu privire la încălcarea drepturilor legale sau a principiului tratamentului egal şi al nediscriminării.
(4) ) Orice tratament nefavorabil salariaţilor şi reprezentanţilor salariaţilor aplicat ca urmare a solicitării sau exercitării unuia dintre drepturile prevăzute la art. 53, alin. (1) este interzis.
(5) Angajații au dreptul ca, în cazul în care se consideră discriminați pe baza criteriul de sex, să formuleze sesizări/reclamații către angajator sau impotriva lui dacă aceasta este direct implicat și să solicite sprijinul sindicatului pentru rezolvarea situației de la locul de muncă.În cazul în care această sesizare /reclamație nu a fost soluționată prin mediere, salariatul are dreptul să sesizeze instituția competentă , respectiv instanța competentă , dar nu mai târziu de 3 ani de la data săvârșirii faptei. 
(6) În cazul în care salariaţii, reprezentanţii salariaţilor sau membrii de sindicat înaintează angajatorului o plângere sau iniţiază proceduri în scopul asigurării respectării drepturilor prevăzute de legislația muncii, beneficiază de protecţie împotriva oricărui tratament advers din partea angajatorului.
(7) Salariatul care se consideră victima unui tratament advers din partea angajatorului în sensul alin. (6) se poate adresa instanţei de judecată competente cu o cerere pentru acordarea de despăgubiri şi restabilirea situaţiei anterioare sau anularea situaţiei create ca urmare a tratamentului advers, cu prezentarea faptelor în baza cărora poate fi prezumată existenţa respectivului tratament.

CAPITOLUL VI ÎNCHEIEREA, EXECUTAREA, MODIFICAREA ŞI
ÎNCETAREA CONTRACTULUI INDIVIDUAL DE  MUNCA 
Art. 55- Angajarea şi încadrarea personalului:
(1) Incadrarea  personalului contractual se face potrivit prevederilor Legii nr.53/2003 Codul Muncii, cu modificările şi completările ulterioare, coroborate cu alte acte normative specifice domeniului de activitate, aprobate prin legi, hotărâri ale Guvernului sau act administrativ al ordonatorului principal de credite.
(2) Ocuparea unui post vacant sau temporar vacant se face prin concurs sau examen pe baza regulamentului-cadru ce cuprinde principiile generale şi care se aprobă prin hotărâre a Guvernului sau alte acte normative specifice.
(3) În vederea stabilirii concrete a drepturilor şi obligaţiilor salariaţilor din sectorul bugetar, angajarea se face prin dispoziție şi încheierea unui Contract Individual de muncă.
           (4) Clauzele contractului individual de muncă nu pot conţine prevederi contrare sau drepturi sub nivelul minim stabilit prin acte normative ori prin contracte colective de muncă. Dispoziția se încheie în condiţiile  legii, cu respectarea prevederilor contractului colectiv de muncă.
(5) Nu vor fi incluse în dispoziții prevederi mai puţin avantajoase pentru salariaţi decât cele cuprinse în contractul  colectiv de muncă.
(6) Contractul individual de muncă se încheie pe durata nedeterminată.Prin excepţie, contractul individual de muncă se poate încheia şi pe durată determinată, în condiţiile expres prevăzute de lege.
(7) Anterior încheierii  contractului individual de muncă, angajatorul are obligaţia de a informa persoana selectată în vederea angajării, cu privire la clauzele esenţiale pe care intenţionează să le înscrie în contract. Obligaţia de informare a persoanei selectate în vederea angajării se consideră îndeplinită de către angajator la momentul semnării contractului individual de muncă.
(8)  Elementele obligatorii pe care trebuie să le conţină Contractul individual de muncă, nelimitându-se la acestea, sunt:
· identitatea părților;
· locul de muncă sau, în lipsa unui loc de muncă fix, posibilitatea ca salariatul să muncească în diverse locuri;
· sediul sau, după caz, domiciliul angajatorului;
· dacă muncă este fără loc fix și se desfășoară în mai multe locuri, va trebui precizat dacă deplasarea persoanei între acestea este asigurată sau decontată de angajator;
· dacă activitatea urmează să se desfășoare în străinătate, va trebui indicată și țara (sau țările), pe lângă durata perioadei de muncă.
· funcția/ocupația conform specificației Clasificării ocupațiilor din România sau altor acte normative, precum și fișa postului, cu specificarea atribuțiilor postului;
· criteriile de evaluare a activității profesionale a salariatului aplicabile la nivelul angajatorului;
· riscurile specifice postului;
· data de la care contractul urmează să își producă efectele;
· în cazul unui contract de muncă pe durată determinată sau al unui contract de muncă temporară, durata acestora;
· durata concediului de odihnă la care salariatul are dreptul;
· condițiile de acordare a preavizului de către părțile contractante și durata acestuia;
· salariul de bază, alte elemente constitutive ale veniturilor salariale, precum și periodicitatea plății salariului la care salariatul are dreptul și metoda de plată(numerar sau virament bancar);
· precizarea avantajelor suportate de către angajator, precum asigurare medicală privată, a contribuțiilor suplimentare la pensia facultativă sau la pensia ocupațională a salariatului, în condițiile legii, precum și acordarea, din inițiativa angajatorului, a oricăror alte drepturi, atunci când acestea constituie avantaje în bani acordate sau plătite de angajator salariatului ca urmare a activității profesionale a acestuia, după caz.
· durata normală a muncii, exprimată în ore/zi și ore/săptămână și condițiile de efectuare și de compensare/plată a orelor suplimentare și, dacă e cazul, cum e organizată munca în schimburi;
· obligaţiile părţilor, drepturile lor, felul muncii şi atribuţiile postului;
· durata perioadei de probă și condițiile perioadei de probă;
· procedurile privind utilizarea semnăturii electronice, semnăturii electronice avansate şi semnăturii electronice calificate."
· dreptul şi condiţiile privind formarea profesională oferită de angajator.
  	(9) Orice modificare a unuia dintre elementele prevăzute la alin. (8) în timpul executării contractului individual de muncă impune încheierea unui act adiţional la contract, anterior producerii modificării, cu excepţia situaţiilor în care o asemenea modificare este prevazută în mod expres de lege sau în contractul colectiv de muncă aplicabil.
(10) Contractul individual de muncă se încheie în scris, câte un exemplar pentru fiecare parte, prin grija celui care angajează, pe o durată nedeterminată. 
(11) Angajatorul este obligat să  înfiinţeze, să completeze şi să transmită registrul Revisal online, informaţiile salariaţilor care se  transmit inspectoratului teritorial de muncă în ordinea angajării. 
(12) Încheierea Contractului Individual de muncă se face cu respectarea drepturilor fundamentale ale cetăţeanului, numai pe criteriul îndeplinirii condiţiilor cerute, aptitudinilor şi competenţei profesionale, fără discriminări pe criterii de naţionalitate, sex, convingeri politice, religioase, de orientare sexuală etc., pe bază de concurs sau examen, în condiţiile legii. 
 (13) Poate ocupa un post vacant sau temporar vacant al aparatului de specialitate al primarului şi al serviciilor publice înfiinţate în subordinea Consiliului local, persoana care îndeplineşte conditiile prevazute de Legea nr. 53/2003 - Codul muncii, republicata, cu modificarile si completarile ulterioare, si cerintele specifice prevazute la art. 542 alin. (1) si (2) din Ordonanta de urgenta a Guvernului nr. 57/2019 privind Codul administrativ, cu modificarile si completarile ulterioare.
 (14) Salariaţii, debutanţi în profesie, vor trece printr-o perioadă de probă stabilită în conformitate cu prevederile legale in vigoare.
	Art. 56-  Incheierea, modificarea şi încetarea raportului de muncă, se face în conformitate cu  respectarea legislaţiei în domeniu(Legea nr.53/2003- Codul Muncii, OUG nr.57/2019 – Codul Administrativ, nelimităndu-se la acestea).
  	
[bookmark: _Hlk142475798]CAPITOLUL VII EVALUAREA PERFORMANŢELOR 
PROFESIONALE INDIVIDUALE
Art. 57-  (1) Evaluarea performanţelor profesionale individuale se face pentru fiecare salariat, în raport cu realizarea obiectivelor individuale, pe baza criteriilor de performanţă stabilite prin lege şi prin H.G. nr.1336/2023 pentru aprobarea Regulamentului-cadru privind organizarea şi dezvoltarea carierei personalului contractual din sectorul bugetar platit din fonduri publice. 
              (2) Perioada de evaluare este cuprinsă între 1 ianuarie - 31 decembrie ale anului anterior.
              (3) Evaluarea performanţelor profesionale individuale ale salariaţilor care ocupă  funcţii  de execuţie se realizează de către conducătorii compartimentelor de muncă în care aceştia îşi desfăşoară activitatea, iar evaluarea performanţelor profesionale individuale ale salariaţilor care ocupă funcţii de conducere se va face de către o persoană cu funcţie de conducere ierarhic superioară.
Art. 58- Evaluarea performanţelor profesionale individuale se realizează prin raportarea criteriilor de performanţă, stabilite conform legii, la gradul de îndeplinire a obiectivelor individuale prevăzute pentru perioada evaluată, prin notarea criteriilor şi stabilire a calificativului.
Art. 59- Rezultatul evaluării performanţelor profesionale individuale, precum şi unele concluzii, se aduc la cunoştinţa salariatului evaluat de către cel care realizează evaluarea, acesta având obligaţia de a consemna în raportul de evaluare punctul de vedere al celui evaluat (în cazul în care între evaluator şi evaluat există diferenţe de opinie pe care evaluatorul nu şi le însuşeşte).
Art. 60- Calificativul acordat (de către evaluator) poate fi modificat conform deciziei conducătorului ierarhic superior, atunci când diferenţele de opinie dintre evaluator şi evaluat nu au putut fi soluţionate de comun acord şi, în acest caz, rezultatul evaluării i se aduce la cunoştinţă atât evaluatorului cât şi evaluatului. 
Art. 61- Serviciul Resurse umane va gestiona procesul de evaluare a performanţelor profesionale individuale.
Art. 62- (1) Contestaţiile referitoare la calificativele acordate cu ocazia evaluării performanţelor profesionale individuale se formulează în termen de cinci zile de la luarea la cunoştinţă de către salariatul evaluat.
(2) Contestaţiile se adresează angajatorului sau, dacă este cazul, instanţei de judecată competente. 
(3) Angajatorul va soluţiona contestaţiile în zece zile calendaristice, comunicând rezultatul  salariatului. 
(4) Angajatorul poate consulta comisia paritară.
(5) Salariatul nemulţumit de modul de soluţionare a contestaţiei formulate se poate adresa instanţei de judecată competentă, în condiţiile legii.

CAPITOLUL VIII
FORMAREA ŞI PERFECŢIONAREA PROFESIONALĂ
Art. 63-  (1) Părţile înţeleg următorii termeni:
	a) formare profesională - orice proces de instruire prin care un salariat  dobândeşte o calificare atestată printr-un certificat sau o diplomă eliberată in condiţiile prevăzute de Legea învăţământului, în vederea îmbunătăţirii calităţii activităţilor profesionale individuale specifice. Aceasta poate fi continuă sau specializată.
	b) perfecţionare profesională - orice procedură prin care salariatul, având deja o calificare ori o profesie, îşi completează cunoştinţele profesionale, fie prin aprofundarea studiilor într-un anumit domeniu al specialităţii de bază, fie prin deprinderea unor metode sau procedee noi adoptate în domeniul specialităţii lor, în vederea creşterii calităţii rezultatelor obţinute în exercitarea atribuţiilor specifice.
c) program de formare sau perfecţionare – ansamblul activitaţilor desfăşurate de un furnizor de formare profesională, finalizate cu certificat de participare sau diplomă de absovire.
(2) Programele de formare şi perfecţionare preofesională organizate de către furnizorii de formare profesională pot fi desfăşurate cu participarea directă a beneficiarilor, la sediul furnizorului, la sediul angajatorului sau în alte locaţii, inclusiv prin intermediul mijloacelor tehnice.
(3) Formarea profesională şi perfecţionarea profesională cuprind şi teme din domeniul relaţiilor de munca, lucru în echipă, comunicare, calităti de lider, inclusiv pentru liderii de sindicat, convenite între sindicat şi angajator.
Art. 64- (1) Planul privind formarea profesională, la nivelul Primăriei Oraș Techirghiol este adoptat cu consultarea reprezentanţilor sindicatului, este avizat de către Comisia paritară din cadrul unitătii, şi va lua în considerare:
1. identificarea posturilor pentru care este necesară formarea sau perfecţionarea profesională şi a căilor de realizare;
1. în cazul în care salariatul identifică un curs de formare sau perfecţionare profesională pe care ar dori să îl urmeze, angajatorul va analiza cererea împreună cu reprezentaţii sindicatului, ramânând la aprecirea angajatorului dacă şi în ce condiţii va suporta contravaloarea cursului.
(3) Valoarea sumelor necesare desfăşurării programelor de formare profesională, prevăzute în planul anual, vor fi  cuprinse în bugetul de venituri si cheltuieli şi vor fi negociate  cu reprezentantii salariatilor înainte cu 30 de zile de aprobarea bugetului de venituri  si cheltuieli.
Art. 65- (1) Salariaţii au dreptul şi obligaţia de a-şi îmbunătăţii în mod continuu pregătirea profesională, prin perfecţionare profesională. De asemenea ei au dreptul, dar şi obligaţia de a urmări permanent elementele de noutate apărute în domeniul în care îşi desfășoară activitatea, de a cerceta tematicile cursurilor şi programelor organizate de instituţiile abilitate şi de a propune în mod justificat Angajatorului să participe la aceste forme de instruire în vederea implementării lor în activitatea curentă.
(2) Pe perioada în care salariaţii urmează forme de perfecţionare profesională, beneficiază de drepturile salariale cuvenite, în situaţia în care acestea sunt:
   	 a) organizate la iniţiativa ori în interesul autorităţii sau instituţiei publice;
    	b) urmate la iniţiativa salariatului, cu acordul conducătorului autorităţii sau instituţiei publice.
(3) Sunt considerate cursuri de perfecţionare profesională în interesul instituţiei specializările postuniversitare, de tipul masterat în specialitatea administraţie publice sau pe profilul specializării funcţiei angajatorului, precum şi orice curs organizat de instituţii specializate şi agreate  de angajatori dacă sunt pe specialităţile menţionate  mai sus, când se impune.
(4) Angajatorul este obligat să asigure perfecţionarea personalului cel puţin o dată la doi ani, să  asigure sumele în bugetul local şi va suporta cheltuielile cu perfecţionarea şi specializarea profesională a fiecărui salariat, prin asigurarea participării acestora anual la cursuri de perfecţionare profesională şi specializare a căror durată cumulată pe parcursul unui an calendaristic să fie de 5-7 zile.  
(5) Suportarea costurilor de către angajator a programelor şi formelor de perfecţionare profesională a căror durată este mai mare de 90 de zile/an, este conditionată de semnarea, de către salariatul beneficiar, al unui angajament prin care se obligă să rămână angajatul instituţiei sau în sistemul administraţiei publice timp de cel putin 3 (trei) ani de la absolvirea cursului.
Art. 66- (1) Selectarea salariaţilor pentru participarea la cursurile, seminariile, simpozioanele, conferinţele şi alte asemenea manifestari de specialitate, care se desfasoară în străinătate, se va face de către conducerea unităţii cu consultarea reprezentantilor salariatilor.
(2) Criteriile minimale avute în vedere pentru selectarea salariaţilor de a participa la manifestari prevăzute la alin. (1) sunt: tematica manifestării, atribuţiile specifice ale angajatului propus, relevanţa tematicii abordate în activitatea de serviciu, diversificarea, continuitatea, calificativele obtinute.

CAPITOLUL IX  RĂSPUNDEREA JURIDICĂ
Art. 67-  Angajatorul asigură informarea fiecărui salariat cu privire la conţinutul Regulamentului intern, prin afişare la sediu si postare pe site-ul instituţiei.    
Art. 68- Angajatorul dispune de prerogativă disciplinară, având dreptul de a aplica, potrivit legii, sancţiuni disciplinare salariaţilor ori de câte ori constată că aceştia au săvârşit abateri disciplinare.
Art. 69- Sancţiunile disciplinare pe care le poate aplica angajatorul, în cazul în care salariatul a săvârşit o abatere disciplinară, sunt cele prevăzute de lege, cu respectarea procedurilor legale.
Art. 70- (1) Angajatorul si salariaţii răspund patrimonial, în temeiul  normelor şi principiilor răspunderii civile, pentru pagubele materiale produse reciproc din vina şi în legătură cu munca lor.
(2) Modul de stabilire a pagubei, dimensiunea răspunderii patrimoniale, modul şi termenele de recuperare a pagubelor sau a daunelor stabilite în sarcina angajatorului, respectiv a salariaţilor sunt cele prevăzute de lege.
Art. 71- (1) Pentru faptele care constituie contravenţie, conform legii, angajatorul si salariaţii răspund contravenţional în cazul în care au săvârşit o contravenţie în timpul şi în legătură cu sarcinile de serviciu.
  (2) În situaţia în care angajatorul sau salariaţii comit fapte care, potrivit legii, constituie infracţiuni, vor suporta răspunderea penală, conform prevederilor legale.
Art. 72- (1) Conflictele de muncă cu privire la încheierea, executarea, modificarea, suspendarea şi încetarea contractului individual de muncă vor fi soluţionate cât posibil pe cale amiabilă, ori de instanţele stabilite conform Codului de procedură civilă.
	 (2) Cererile referitoare la cauzele conflictelor de muncă dintre Angajator şi salariati se adresează de către reclamant instanţei competente.	
Art. 73- (1) Încălcarea cu vinovăţie de către salariaţi a îndatoririlor corespunzătoare funcţiei pe care o deţin şi a normelor de conduită profesională şi civică prevăzute de lege, constituie abatere disciplinară şi atrage răspunderea disciplinară a acestora.
            (2) Constituie abateri disciplinare următoarele fapte:
    a) întârzierea sistematică în efectuarea lucrărilor;
    b) neglijenţa repetată în rezolvarea lucrărilor;
    c) absenţe nemotivate de la serviciu;
Art. 74- (1) Pentru comiterea unor abateri disciplinare grave de către salariat, angajatorul poate dispune destituirea din funcţie  pe motive care ţin de persoana salariatului sau încetarea contractului individual de muncă, cu respectarea prevederilor legale în vigoare.
           (2) Înainte de a dispune măsurile de sancţionare, se va efectua cercetarea disciplinară prealabilă, cerându-se şi punctul de vedere al comisiei de desciplină.

CAPITOLUL X COMISIA PARITARĂ. 
COMISIA DE DISCIPLINĂ
Art. 75- Comisia paritară este consultată cu ocazia stabilirii măsurilor privind condiţiile de muncă, sănătatea şi securitatea muncii, formulând propuneri care privesc:
a) organizarea eficientă a timpului de muncă al salariaţilor;
b) formarea profesională;
c) măsuri de protecţie a muncii;
d) măsuri de eficientizare a activităţii salariaţilor;
Art. 76- (1) Comisia paritară acordă aviz în problemele în care este consultată în scris şi motivat. Avizul comisiei paritare are caracter consultativ.
   (2) O copie a prezentului Contract Colectiv de Muncă se depune la Comisia paritară, care urmăreşte permanent realizarea sa.
Art. 77- Conflictele de muncă ce apar în derularea Contractului Colectiv se soluţionează pe cale amiabilă, prin Comisia paritară sau în baza legislaţiei speciale.
Art. 78- Comisia de disciplină, constituită la nivelul instituţiei, cercetează abaterile disciplinare pentru care a fost sesizată, întocmeşte rapoarte cu privire la cauzele pentru care a fost sesizată şi le înaintează angajatorului cu propunerile sale (fie sancţiune aplicabilă, fie clasarea cauzei).
Art. 79- Angajatorul emite dispoziţia de sancţionare a salariatului, pe baza propunerii cuprinse în raportul comisiei de disciplină, iar în cazul în care aplică o altă sancţiune decât cea propusă de către comisia de disciplină, în actul administrativ de sancţionare va preciza motivul pentru care a fost aplicată o altă sancţiune.

CAPITOLUL XI MĂSURI CU PRIVIRE LA SINDICAT 
ŞI LA PROTECŢIA CELOR ALEŞI 
ÎN ORGANELE DE CONDUCERE ALE SINDICATULUI
Art. 80-  Angajatorul este obligat să asigure în incinta unităţii sau în alt spaţiu convenit, gratuit, spaţiul şi mijloacele necesare funcţionării sindicatului.
Art. 81-  Salariaţii care reprezintă nucleul sindical din cadrul instituţiei, are dreptul la reducerea programului lunar de muncă cu 2 zile lucrătoare pentru activităţi sindicale, cumulat sau fragmentat, fără afectarea drepturilor salariale.
[bookmark: tree#196]Art. 82- Angajatorul are obligaţia să pună la dispoziţia reprezentantilor salariaților din Primaria Oras Techirghiol pentru documentare şi analize statistice, date cu privire la salarizarea personalului, sancţiuni, promovări, execuţia bugetară la anumite perioade, obiectivele instituţiei etc. De asemenea, Angajatorul va comunica, la solicitarea Sindicatului, modul de folosire a fondurilor destinate menţinerii şi îmbunătăţirii condiţiilor de muncă, sănătăţii şi securităţii în muncă, protecţiei sociale ori perfecţionării profesionale.
Art. 83- (1) Preşedintele de sindicat sau înlocuitorul de drept al acestuia va participa la şedinţele de conducere ale instituţiei ca invitat.
	  (2) La şedinţele sau în comisiile în care se discută şi se fac propuneri cu privire la probleme legate de salariaţii instituţiei, la stabilirea organigramei şi a numarului de personal, salarizare, condiţii de muncă, angajare, premierea personalului, preşedintele de sindicat sau înlocuitorul de drept al acestuia va fi invitat în scris sau cooptat în comisiile respective.
(3) Organigrama şi statul de personal şi de funcţii vor fi adoptate cu consultarea reprezentantilor salariatilor din Primaria Oras Techirghiol.
Art. 84- (1) Sindicatul îşi va desemna reprezentanţii în comisiile de concurs şi în comisiile de soluţionare a contestaţiilor, în comisiile de disciplină, în comisiile paritare, în condiţiile legii.
 (2) Salariatii are dreptul să se întrunească în şedinţe şi să organizeze manifestări culturale în sălile de şedinţe ale instituţiei, în mod gratuit.
Art. 85- Cheltuielile ocazionate de participarea membrilor din conducerea sindicatului la întruniri şi şedinţe în ţară şi străinătate, care au ca scop promovarea intereselor salariaţilor, vor fi suportate de către instituţie, pe bază de delegaţie, conform legii.
Art. 86- (1) Sindicatul poate organiza întâlniri la nivelul organizaţiei sindicale în cursul programului de lucru, dar şi în afara lui. Durata cumulată a întâlnirilor organizate în timpul de lucru nu poate fi mai mare de 2 ore lunar. 
[bookmark: tree#206]             (2) Solicitarea organizaţiei sindicale referitoare la organizarea de întâlniri în timpul de lucru se aduce la cunoştinţa Angajatorului, cu 2 zile înainte. 
[bookmark: tree#207]Art. 87- Angajatorul va permite membrilor de sindicat să urmeze cursurile de formare organizate de Sindicatul ori de Confederaţia Naţională Sindicală „ Cartel ALFA”. Pe perioada respectivă, salariatul beneficiază de toate drepturile aferente locului de muncă, pentru o perioadă de până la 15 zile lucrătoare/an, conform prevederilor prezentului contract colectiv de muncă.

CAPITOLUL XII DISPOZIŢII FINALE
Art. 88- Sumele necesare respectării prevederilor prezentului Contract Colectiv de Muncă vor fi incluse în bugetul de venituri şi cheltuieli, care se aprobă de către Consiliul local al Orașului Techirghiol prin hotărâre de consiliu cu respectarea legislaţiei.
Art.89- Conflicte de muncă ce apar în derularea raporturilor de muncă se soluţionează pe cale amiabilă sau în baza legislaţiei speciale.
Art.90-  Dispoziţiile prezentului Contract Colectiv de muncă se completează cu prevederile oricăror acte normative în vigoare precum şi cu prevederile Regulamentului Intern.
Art.91-  Prezentul Contract Colectiv de muncă poate fi atacat în condiţiile Legii doar în perioada de valabilitate al acestuia la instanţa de judecată competentă.
Art. 92-  (1) La cererea Sindicatului din care fac parte şi cu acordul scris al membrilor acestuia, UAT Oras Techirghiol în calitate de angajator - va reţine şi va vira Sindicatelor cotizaţia de sindicat pe statele lunare de plată.   
(2) Contribuţia, astfel reţinută, este deductibilă din baza de calcul a impozitului pe venit.

Art.93 (1) Prezentul Contract Colectiv de Muncă intră în vigoare de la data  adoptării prin Hotărârea Consiliului Local Oraș Techirghiol anterior înregistrării acestutia la ITM Constanţa şi produce efecte pentru toţi salariaţii Angajatorului semnatar, indiferent de data angajării sau de afilierea la sindicat sau natura raporturilor juridice existente între Angajator şi salariat.	

Prezentul Contract Colectiv a fost a încheiat azi, 12.12.2024 în 2 (doua) exemplare.

